Diari Oficial de la Generalitat Valenciana


Sumari del DOGV 4152, del 20-12-2001 (2001/12984)

ORDRE de 13 de desembre de 2001, de la Conselleria de Benestar Social per la qual es regulen i es convoquen ajudes d'equipament, reforma i construcció per a centres d'atenció a persones amb discapacitat.
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4152

Data del DOGV
:   20-12-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/12480


Data del document
:   13-12-2001

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda pública
    * discapacitat
    * ajuda als discapacitats
    * equipament social
    * servei social

ORDRE de 13 de desembre de 2001, de la Conselleria de Benestar Social per la qual es regulen i es convoquen ajudes d'equipament, reforma i construcció per a centres d'atenció a persones amb discapacitat. [2001/X12237]
  
Els costos econòmics que, per a les entitats gestores, tant públiques com privades, de centres d'atenció a persones amb discapacitat, suposa el compliment de les condicions i mínims de qualitat que han de reunir tots els centres de serveis socials d'atenció a persones amb discapacitat, imposats per la Llei 5/1997, de 25 de juny, de la Generalitat Valenciana, per la qual es regula el Sistema de Serveis Socials a la Comunitat Valenciana, fa que, iniciatives dirigides, bé a la creació de nous recursos, o bé a la seua adequació a les exigències del sector d'acord amb l'evolució de la societat i, en particular, als avanços tecnològics, en nombroses ocasions no siguen portades a efecte.
  
D'altra banda, és cert, que l'existència d'una àmplia xarxa de recursos disponibles i adequats a les seues característiques, igual que la prestació dels serveis que en ells es desenvolupen es faça en condicions de qualitat el més àmplies possibles, així com la introducció de les noves tecnologies d'aplicació assistencial en els esmentats centres, són factors que repercuteixen favorablement en la integració social de les persones amb discapacitat i que afavoreixen la seua qualitat de vida.
  
Amb l'objectiu de fomentar totes les actuacions que redunden en benefici d'una major i millor prestació de serveis d'atenció les persones amb discapacitat, aquesta ordre té com a objecte convocar i regular ajudes econòmiques per a dotar d'equipament, reformar o construir centres d'atenció a persones amb discapacitat. Igualment és objecte d'aquesta ordre el cofinançament del Programa Operatiu FEDER 2000'2006. Eix 05. Mesura 09: destinat a la construcció i equipament de centres de dia.
  
Tota aquesta ordenació té com a fi últim articular les aspiracions socials, a fi de pal·liar tots els factors que repercuteixen negativament en la plena integració social de les persones dependents per motius de discapacitat, amb les limitacions que, amb vista al reconeixement d'obligacions puga assumir la Generalitat Valenciana, d'acord amb les directrius fixades en les corresponents lleis de pressupostos de la Generalitat Valenciana.
  
Per això, i en compliment del que disposa l'article 47.11 del Text Refós de la Llei d'Hisenda Pública de la Generalitat Valenciana, i fent ús de les facultats que em confereix l'article 35.e) de la Llei 5/1983, de 30 de desembre, del Govern Valencià i el Decret 138/2000, de 12 de setembre, del Govern Valencià, pel qual s'aprova el Reglament Orgànic i Funcional de la Conselleria de Benestar Social,
  
ORDENE
  
Títol I
  
Ajudes i subvencions
  
Article 1. Àmbit i objecte
  
1.1 Es convoquen ajudes per a l'exercici 2002 destinades a centres d'atenció a persones amb discapacitat gestionats per entitats locals o entitats privades sense ànim de lucre.
  
1.2 Les ajudes que es convoquen són en concepte d'equipament, reforma i construcció. S'entendrà per obres de reforma aquelles que apareixen definides en l'article 123, apartats 3, 4 i 5 del text refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny.
  
1.3 En funció del cost i de la duració de la inversió subvencionada, les ajudes regulades en aquesta convocatòria podran tenir caràcter de despesa plurianual.
  
Article 2. Requisits previs que hauran de complir els sol·licitants
  
Podran sol·licitar les ajudes els titulars o representants de centres d'atenció a persones amb discapacitat que en el moment de la publicació d'aquesta ordre, complisquen els següents requisits:
  
2.1 En el cas de sol·licitar ajudes per a equipament:
  
a) En casos de centres en funcionament, haurà de disposar de l'autorització del centre d'acord amb el que assenyala la Llei 5/1997, de 25 de juny.
  
b) Centres de nova construcció i que no han entrat en funcionament. En aquest cas s'exigirà que el seu titular haja presentat la sol·licitud d'autorització abans de la publicació d'aquesta ordre i quedarà condicionada l'efectivitat de la possible subvenció a l'obtenció de la preceptiva autorització de funcionament durant l'exercici 2002.
  
En el supòsit que l'equipament sol·licitat comportara una reforma del centre, s'exigirà que el projecte tècnic haja estat supervisat per l'Oficina Tècnica de la Conselleria de Benestar Social.
  
2.2 En el cas de sol·licitar les ajudes de reforma i construcció es requereix que el projecte tècnic haja estat supervisat i trobat conforme per l'Oficina Tècnica de la Conselleria de Benestar Social amb data anterior a la publicació d'aquesta ordre, o que estiga en fase de ser supervisat amb la documentació completa abans de l'esmentada data, sense que es trobe paralitzat l'expedient per causa imputable a l'interessat.
  
Article 3. Obligacions del sol·licitant
  
Tots els sol·licitants d'ajudes adquireixen per la concessió d'aquestes, a més de les inherents a l'autorització del centre, si és procedent, les següents obligacions:
  
1. Atendre els requeriments de l'òrgan competent en matèria d'integració social de persones amb discapacitat, respecte als nivells de prestació dels serveis, havent de mantenir-hi sempre una adequada qualitat.
  
2. Facilitar als òrgans competents, a requeriment d'ells, tota la informació econòmica, fiscal, laboral, tècnica i de qualsevol tipus que els siga sol·licitada, segons la normativa vigent, i que resulte necessària per a assegurar el bon fi de l'ajuda.
  
3. No minorar ni anul·lar la consignació que s'haja previst inicialment en el seu pressupost per a aquest fi.
  
4. En el cas de concessió d'ajudes per a equipament, no variar la finalitat a què estiga destinat el centre en un període mínim de 10 anys.
  
5. En el cas de concessió d'ajudes per a reforma i construcció:
  
5.1 Que el centre no varie la seua destinació en un període mínim de 15 anys, des de la finalització de les obres.
  
5.2 Assumir l'aportació econòmica per la diferència entre l'import de la concessió i el cost total de la inversió per a la qual se sol·licita la subvenció, de manera que es garantisca l'execució de l'obra i les variacions pressupostàries, si s'originen, en l a seua execució. L'esmentada aportació haurà d'acreditar-se en el termini de 30 dies següents a la notificació de la resolució, mitjançant un certificat de l'acord adoptat per l'òrgan competent de l'entitat pública o privada, cofinançadora, en què es comprometa per a l'exercici vigent el crèdit necessari. En cas de despesa plurianual l'entitat titular haurà d'aportar l'aprovació de la mencionada despesa plurianual i la seua qualificació com a despesa obligatòria.
  
5.3 Començar les obres en el termini màxim de tres mesos comptadors a partir de la notificació de la concessió de l'ajuda i, dins d'aquest termini, haurà de presentar-se el contracte d'obra, així com el programa d'actuació conseqüència d'aquest contracte, que garantisca l'execució de les obres en l'exercici o exercicis per als quals es concedeix la subvenció.
  
L'esmentat programa d'actuació haurà de contenir indicació expressa de les dates previstes d'inici i finalització de les obres i del grau d'execució i dels imports a què ascendirà l'execució de l'obra en cada un dels exercicis per als quals es concedeix la subvenció, tenint-hi en compte el termini màxim de justificació assnyalat en aquesta ordre
  
5.4 Que el centre no entre en funcionament fins que no haurà obtingut la preceptiva autorització de funcionament d'acord amb l'assenyalat en la Llei 5/1997, de 25 de juny.
  
5.5 Que el centre obtinga l'autorització de funcionament abans d'un termini de sis mesos des de la finalització de l'obra d'acord amb l'assenyalat en la Llei 5/1997, de 25 de juny.
  
6. Notificar a l'òrgan competent la sol·licitud i si s'escau la percepció d'altres ajudes amb el mateix objecte o finalitat atorgades per altres administracions o ens públics o privats tant nacionals com internacionals. En el supòsit de percepció de noves subvencions, l'entitat sol·licitant, sotmetrà l'expedient per al seu estudi per l'òrgan competent, que podrà disminuir la quantitat inicialment concedida en allò excedisca del cost de l'activitat subvencionada.
  
7. Sotmetre's a les actuacions de control financer que escaiguen a la Intervenció General en relació amb la subvenció.
  
8. Acreditar, en el cas en què resulte exigible, abans del cobrament, que estan al corrent en les seues obligacions tributàries i amb la Seguretat Social en la forma prevista per l'Ordre de 30 de maig de 1996, de la Conselleria d'Economia i Hisenda, sobre justificació del compliment d'obligacions tributàries i amb la Seguretat Social pels beneficiaris de subvencions concedides a càrrec dels pressupostos de la Generalitat Valenciana (DOGV núm. 2.275, de 21.6.96). L'esmentada acreditació estarà referida al moment de la concessió de la subvenció.
  
Article 4. Criteris d'adjudicació i de quantificació de les ajudes
  
L'adjudicació de les ajudes, així com la seua quantificació concreta s'ajustarà a les següents regles:
  
1) Tindran preferència en l'adjudicació, els sol·licitants que, fins al mateix dia de finalització del termini de presentació d'instàncies, hagueren aportat la documentació completa i correcta a què es refereix l'article 6 d'aquesta ordre i que disposen del preceptiu informe favorable de l'Oficina Tècnica de la Conselleria de Benestar Social, en el cas d'obres.
  
2) L'adjudicació i quantificació de les ajudes s'efectuarà d'acord amb les següents prioritats:
  
a) Equipaments de centres l'obra dels quals ja estiga finalitzada en la data de publicació d'aquesta ordre, o que es preveja la seua finalització amb anterioritat al 30 de juny de 2002, i que requerisquen l'equipament per a la seua obertura.
  
b) Equipaments i reformes de centres en funcionament, per a la seua adaptació al compliment de la normativa vigent.
  
c) Reformes o construcció d'edificis que substituïsquen centres existents d'atenció especialitzada a discapacitats, que no reunisquen condicions per a la seua autorització, i que la seua estructura i situació no aconselle portar-hi a terme reformes.
  
d) Els projectes que s'adeqüen a les necessitats existents en funció de la demanda i d'altres possibles recursos en la zona.
  
3) Respecte a cada un dels criteris assenyalats en l'apartat anterior, es donarà prioritat en primer lloc a les sol·licituds en què siga major el percentatge de finançament del sol·licitant en relació amb el cost total de l'equipament, reforma o construcció per al qual es demana l'ajuda, proporció que servirà per a determinar en la respectiva resolució de concessió, les quanties percentualment expressades que escaiga finançar a la Conselleria de Benestar Social i a l'entitat sol·licitant.
  
En el supòsit de sol·licituds de reforma i construcció, hi tindran prioritat els projectes l'obra dels quals haurà estat ja adjudicada.
  
4) Els costos de les obres i instal·lacions s'adequaran als preus en vigor fixats per l'Institut Valencià de l'Edificació o, si no n'hi ha, per l'organisme que tinga atribuïdes competències en aquesta matèria. Respecte als materials i instal·lacions per als quals se sol·licita subvenció respondran a qualitats mitjanes segons mercat.
  
5) Si aplicats els paràmetres assenyalats en els apartats anteriors i atorgades les ajudes corresponents, encara existira dotació econòmica, podran atendre's aquelles sol·licituds que havent sigut presentades dins del termini amb algun defecte en elles o en la documentació aportada, no obstant això, amb posterioritat al termini de presentació de les instàncies, hagueren esmenat els defectes i adjuntat la documentació correcta i completa, sempre que l'esmentada actuació de l'interessat tinga lloc dins del termini concedit per l'administració en el seu requeriment.
  
Article 5. Exclusions i denegacions
  
1. Queden expressament exclosos d'aquestes ajudes els conceptes següents:
  
1.1 Equipaments i obres de centres d'atenció a persones amb discapacitat ja subvencionats en exercicis anteriors pel mateix concepte.
  
1.2 Equipaments adquirits i obres acabades amb anterioritat a l'1 de gener de 2002.
  
1.3 Equipaments per a obres en curs d'execució, excepte aquelles en què estiga prevista la seua finalització amb anterioritat a l'1 de juliol de l'any 2002.
  
2. Podrà ser motiu de denegació de l'ajuda sol·licitada, que l'entitat sol·licitant haguera incorregut en qualsevol dels incompliments indicats en l'article 47.9 del Text Refós de la Llei d'Hisenda Pública respecte de les ajudes concedides en exercicis anteriors, sempre que aquestes circumstàncies s'hagueren constatat per resolució ferma dictada amb tramitació prèvia del corresponent procediment en què s'haja donat audiència a l'entitat interessada, i que no hagueren transcorregut més de cinc anys des de la seua fermesa.
  
Títol II
  
Procediment
  
Capítol I
  
Iniciació del procediment
  
Article 6. Instància i documentació
  
A la sol·licitud, d'acord amb el model que figura en l'annex, firmada pel titular o representant de l'entitat de serveis socials, s'adjuntarà:
  
1. En les sol·licituds d'equipament:
  
1.1 Pressupost detallat de tres cases subministradores de l'equipament que es pretén adquirir.
  
1.2 En els casos assenyalats en l'article 4.2.a), s'adjuntarà certificat de finalització d'obres, si és procedent.
  
2. En les sol·licituds de reforma i construcció:
  
2.1 Certificat del representant de l'entitat que les obres per a les quals es demana la subvenció no estan finalitzades amb anterioritat a l'1 de gener de 2002.
  
2.2 Certificat del representant de l'entitat en què conste:
  
- Pressupost de contracta.
  
- Ajudes sol·licitades a altres organismes amb especificació d'aquests i la quantia atorgada en cas de concessió.
  
- Programa d'actuació del desenvolupament de les obres, la duració prevista, amb descripció de terminis mensuals i el desglossament pressupostari, d'acord amb aquests.
  
2.3 En el cas que les obres ja estiguen adjudicades/iniciades:
  
- Contracte d'obres.
  
- Programa d'actuació, conseqüència de l'adjudicació d'obres, amb indicació expressa de les dates previstes d'inici i finalització de les obres i del grau d'execució i dels imports a què ascendirà l'execució de l'obra en cada un dels exercicis per als quals se sol·licita la subvenció.
  
Article 7. Lloc de presentació
  
Les sol·licituds d'ajuda es presentaran, junt amb la documentació requerida, en la direcció territorial de Benestar Social de la província on radique el centre per al qual se sol·licita la subvenció, sense perjuí del que disposa l'article 38.4 de la Llei de Règim Jurídic de les Administracions Públiques i de Procediment Administratiu Comú.
  
Article 8. Terminis de presentació
  
El termini de presentació de les sol·licituds serà de 30 dies naturals, comptadors des de l'endemà de la publicació d'aquesta ordre en el Diari Oficial de la Generalitat Valenciana.
  
Capítol II
  
Tramitació, resolució i recursos
  
Article 9. Instrucció
  
1. Una vegada rebudes les sol·licituds, les direccions territorials de Benestar Social verificaran que aquestes reuneixen els requisits per a poder ser tramitades.
  
2. Quan la sol·licitud no reunisca els requisits assenyalats en l'article 70 de la Llei de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible es notificarà i requerirà l'entitat interessada, amb indicació de la causa que impedeix la continuació del procediment, perquè en el termini de 10 dies, esmene la falta o adjunte els documents preceptius, amb indicació que, si així no ho fera, se li tindrà per desistida de la seua petició, amb resolució prèvia que haurà de ser dictada a aquest efecte.
  
3. L'òrgan competent per a la resolució de l'expedient, a la vista de la documentació existent en cada un d'aquests i de les obligacions que s'adquireixen per la concessió de l'ajuda podrà demanar els informes als organismes i a les entitats que estime oportú i efectuar les comprovacions que consideren sobre l'exactitud de tot això.
  
Article 10. Resolució
  
1. Es delega en el director general d'Integració Social de Discapacitats la resolució de les sol·licituds que es presenten a l'empara d'aquesta ordre.
  
2. El termini màxim per a resoldre i notificar les sol·licituds serà de 3 mesos comptadors des de la data de publicació de la resolució que determine els crèdits i les línies pressupostàries destinats al seu finançament.
  
Transcorregut l'esmentat termini sense que se n'haguera notificat resolució, haurà d'entendre's desestimada la sol·licitud formulada per l'interessat als efectes previstos per l'art. 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i això sense perjuí de l'obligació legal de resoldre sobre la petició formulada.
  
No obstant això, si es desestimaren totalment o parcialment sol·licituds per falta de consignació pressupostària, i després de la finalització del termini de resolució, s'incrementaran els crèdits destinats a finançar aquestes ajudes, aquestes sol·licitus exclusivament podran valorar-se, resoldre's i notificar-se en el termini d'un mes comptador a partir de la data de publicació en el DOGV de la resolució del conseller de Benestar Social que done publicitat a aquest increment.
  
3. La resolució de concessió determinarà l'import global de l'obra projectada i el finançament parcial que corresponga, tant a la Conselleria de Benestar Social, com a l'entitat subvencionada, expressada percentualment. També s'hi faran constar les quanties que corresponguen als esmentats percentatges.
  
L'import de les subvencions concedides no podrà, aïlladament o en concurrència amb subvencions o ajudes d'altres ens públics o privats nacionals o internacionals, superar el cost real de l'activitat per a la qual es concedeix l'ajuda.
  
4. Tota alteració de les condicions tingudes en compte per a la concessió de la subvenció, i, en tot cas, l'obtenció concurrent d'altres ajudes, podrà donar lloc a la modificació de la resolució de concessió.
  
5. La finalització del procediment s'efectuarà mitjançant resolució. No obstant l'anterior, dictada la corresponent resolució podrà formalitzar-se amb posterioritat, si així ho acorden les parts, un conveni en què queden reflectits els termes de la subvenció atorgada, en aquest cas serà d'aplicació el que disposa l'article 54 bis del Text Refós de la Llei d'Hisenda Pública de la Generalitat Valenciana.
  
En el cas que les ajudes concedides tinguen caràcter plurianual, l'eficàcia de la seua concessió quedarà condicionada a l'existència de crèdit adequat i suficient en els pressupostos de la Generalitat Valenciana corresponents a l'exercici per al qual es concedeix.
  
6. Podrà ser motiu de denegació de noves ajudes la incorrecta o la nul·la justificació d'ajudes d'exercicis anteriors.
  
Article 11. Recursos
  
1. La resolució que es dicte a l'empara d'aquesta convocatòria esgota la via administrativa i contra ella podrà interposar-se recurs potestatiu de reposició en el termini d'un mes comptador des de l'endemà de la seua notificació.
  
2. Davant de la desestimació per silenci administratiu podrà interposar-se contra l'acte presumpte idèntic recurs en el termini de tres mesos comptadors des que haguera finalitzat el termini per a dictar i notificar la resolució expressa que s'indica en el núm. 2 de l'article 10 d'aquesta ordre.
  
3. Tot això sense perjuí que en aquests dos supòsits, l'interessat puga interposar, directament recurs contenciós administratiu en la forma, el termini i les condicions fixades en l'article 46 de la Llei 29/1998, de 13 de juliol, reguladora de l'esmentada jurisdicció, o qualsevol altre recurs que estime pertinent.
  
4. En el cas que l'entitat sol·licitant és una entitat local, s'hi seguirà el que disposa l'article 44 núm. 1 de la Llei 29/1998, de 13 de juliol, reguladora de la Jurisdicció Contenciosa Administrativa.
  
Títol III
  
Del pagament i justificació de les subvencions
  
Article 12. Del pagament i la justificació
  
El pagament i la justificació d'aquestes ajudes es realitzaran d'acord amb el que estipula l'article 47 bis 1.d) del text refós de la Llei d'Hisenda Pública de la Generalitat Valenciana i segons el que estableixen els següents articles.
  
Article 13. Ajudes per a equipament
  
1. Els pagaments s'efectuaran contra la presentació de factures reglamentàries segons la normativa vigent (Reial Decret 2.402/1985, de 18 de desembre, pel qual es regula el deure d'expedició i entrega de factures per empresaris i professionals (BOE núm. 132, de 30.12.85), junt amb les còpies d'aquestes. Les esmentades còpies seran cotejades en el registre d'entrada en què es presente l'escrit sol·licitant el pagament, i es tornarà la factura original al beneficiari. Les corporacions locals podran substituir la citada documentació per certificat expedit per l'interventor local en què consten les quantitats aplicades a fi de la subvenció, amb detall exprés dels diferents conceptes subvencionats, unitats i imports parcials. Aquestes quantitats han de trobar-se almenys en situació d'obligacions reconegudes i així ha de fer-se constar en el certificat.
  
2. S'estableix com a termini màxim de justificació d'aquestes ajudes el 30 de setembre de cada exercici econòmic en curs.
  
Article 14. Ajudes per a obres de reforma i construcció
  
1. Els pagaments s'efectuaran contra el certificat d'obra expedida per un tècnic competent d'acord amb les condicions de finançament establit i segons el projecte presentat. Els esmentats certificats es presentaran en triple versió segons el model oficial i hauran d'estar aprovades per l'òrgan competent per a la contractació de les obres subvencionades.
  
2. La Conselleria de Benestar Social només abonarà l'import que corresponga al percentatge de cofinançament recollit en la resolució de concessió sobre les obres efectivament realitzades, de forma que si augmentara l'import global de l'obra, no s'incrementarà el percentatge que corresponga abonar a la Conselleria, i si, pel contrari, aquell disminuïra, disminuirà en la mateixa proporció l'aportació de la Conselleria.
  
3. En tot cas, la Conselleria de Benestar Social abonarà per a cada certificació, exclusivament, la quantia corresponent al percentatge de finançament establit en la resolució de concessió.
  
4. El pagament d'aquestes ajudes exigeix el compliment de les obligacions assenyalades en l'article 3 i específicament les contingudes al punt 5.
  
5. El termini de justificació d'aquestes ajudes finalitzarà el 15 de novembre de cada exercici econòmic en curs, de tal forma que la Conselleria de Benestar Social no finançarà les obres realitzades entre aquesta data i el 31 de desembre del corresponent exercici.
  
L'incompliment d'aquest requisit podrà donar lloc al deixament sense o efectes o a la minoració de l'ajuda corresponent a l'exercici en què aquest es produïsca, amb exigència, si s'escau, del reintegrament de les quantitats indegudament percebudes i exigència de l'interés de demora des del moment del pagament de la subvenció.
  
Igualment, si la subvenció superara el cost real de l'obra, o si com a conseqüència de la disminució del cost global de l'obra projectada, s'haguera abonat un import superior al percentatge de participació de l'administració, també escaurà el reintegrament de l'excés obtingut.
  
Excepcionalment, la Direcció General d'Integració Social de Discapacitats, podrà admetre per a aquests dos tipus d'ajudes documentació presentada és del termini establit en aquesta convocatòria, acreditativa de la correcta realització de l'activitat objecte de la subvenció, sempre que el retard obeïsca a causes degudament justificades en l'expedient i no imputables al beneficiari de la subvenció.
  
Article 15. Deixament sense efectes, minoració i reintegrament.
  
Es podrà deixar sense efecte la subvenció concedida o minorar la seua quantia, amb reintegrament de les quantitats percebudes i l'exigència dels interessos de demora des del moment del pagament de la subvenció en els supòsits de l'article 47.9 del text refós de la Llei d'Hisenda Pública de la Generalitat Valenciana.
  
Igualment es podrà deixar sense efecte la subvenció en els supòsits d'incomplliment de les obligacions previstes en els punts 5.4 i 5.5 de l'article 3 d'aquesta ordre.
  
Quant a les facultats de minoració o deixament sense efecte de les corresponents subvencions, s'hi seguirà el que disposa la corresponent resolució per la qual es deleguen competències en matèria de contractació administrativa i gestió econòmica-pressupostària.
  
La quantitat concedida en concepte de reforma i construcció es veurà reduïda, proporcionalment, d'acord amb la baixa en l'adjudicació de l'obra.
  
El procediment s'iniciarà d'ofici com a conseqüència de la mateixa iniciativa de l'òrgan competent, d'una ordre superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.
  
En la tramitació del procediment es garantirà, en tot cas, el dret de l'interessat a l'audiència.
  
El termini màxim per a resoldre i notificar serà de tres mesos des del moment en què va ser incoat el procediment.
  
Les quantitats que caldrà reintegrar tindran la consideració d'ingrés de dret públic als efectes del procediment aplicable a la seua cobrança.
  
DISPOSICIONS ADDICIONALS
  
Primera
  
Els aspectes regulats en aquesta ordre s'aplicaran sense perjuí de totes les normes que regeixen el règim jurídic de l'administració de la Generalitat i les seues entitats autònomes, especialment en matèria pressupostària.
  
Segona
  
Les ajudes a les corporacions locals amb més de 20.000 habitants tenen caràcter subsidiari, ateses les competències que la Llei de Règim Local els atribueix en matèria de serveis socials. En la resta es tindrà en compte la col·laboració prestada per les respectives diputacions provincials, d'acord amb el que preveu l'article 7.3 de la Llei 5/1997 de 25 de juny, de la Generalitat Valenciana, per la qual es regula el sistema de Serveis Socials en la Comunitat Valenciana i l'article 36 de la Llei 7/1985, de 2 d'abril, de Bases de Règim Local.
  
Tercera
  
La concessió de les ajudes previstes en aquesta ordre estarà condicionada a l'existència de crèdit adequat i suficient en els pressupostos de la Generalitat Valenciana per als exercicis per als quals es concedisquen. A aquest efecte, es publicarà una resolució del conseller de Benestar Social en el Diari Oficial de la Generalitat Valenciana, mitjançant la qual es farà pública la línia pressupostària que sufragarà aquestes ajudes, així com el seu import global màxim.
  
DISPOSICIONS FINALS
  
Primera
  
S'autoritza el secretari general de la Conselleria de Benestar Social i el director general d'Integració Social de Discapacitats, a dictar totes les instruccions que calga per al desenvolupament d'aquesta ordre.
  
Segona
  
Quan per part de les entitats sol·licitants es faça publicitat a través de qualsevol mitjà de comunicació, dels centres subvencionats totalment o parcialment per les ajudes a què es refereix aquesta ordre, serà obligatori fer-hi constar explícitament que es tracta d'un centre subvencionat per la Generalitat Valenciana.
  
En els locals dels centres subvencionats haurà d'exposar-se en lloc visible la placa d'identificació homologada, on s'indique la seua condició de subvencionat per la Generalitat Valenciana, quan l'ajuda siga superior al 50% del cost.
  
Tercera
  
Contra les bases d'aquesta convocatòria, es podrà interposar potestativament recurs de reposició davant del mateix òrgan que l'ha dictat en el termini d'un mes, comptador des de l'endemà de la seua publicació, o bé directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació segons que disposa l'article 46 de la Llei 29/98, de 13 de juliol, reguladora de la Jurisdicció Contenciosa Administrativa, sense perjuí que puguen interposar-ne qualsevol altre que estimen pertinent.
  
Quarta
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana, no obstant això, no es dictarà cap resolució sobre les sol·licituds d'ajuda, a l'empara d'aquesta, mentre no es publique en el Diari Oficial de la Generalitat Valenciana la resolució citada en la disposició addicional tercera.
  
València, 13 de desembre de 2001
  
El conseller de Benestar Social
  
RAFAEL BLASCO CASTANY